CBG ควายแดงคืนชีพ..?
วานนี้หุ้นบริษัท คาราบาวกรุ๊ป จำกัด (มหาชน) หรือ CBG กลายร่างมาเป็นควายแดงคะนองอีกครั้ง โดยระหว่างวันทำราคาสูงสุดแตะที่ 79.50 บาท ก่อนจะลดดีกรีความร้อนแรงลงมาปิดตลาดที่ระดับ 77.50 บาท ปรับเพิ่มขึ้น 1.25 บาท หรือคิดเป็นปรับเพิ่มขึ้น 1.64% ด้วยมูลค่าการซื้อขาย 566 ล้านบาท
5 ส.ค. 2562

สำนักข่าวรัชดา
วานนี้หุ้นบริษัท คาราบาวกรุ๊ป จำกัด (มหาชน) หรือ CBG กลายร่างมาเป็นควายแดงคะนองอีกครั้ง โดยระหว่างวันทำราคาสูงสุดแตะที่ 79.50 บาท ก่อนจะลดดีกรีความร้อนแรงลงมาปิดตลาดที่ระดับ 77.50 บาท ปรับเพิ่มขึ้น 1.25 บาท หรือคิดเป็นปรับเพิ่มขึ้น 1.64% ด้วยมูลค่าการซื้อขาย 566 ล้านบาท
เนื่องจากเก็งกันว่างบไตรมาส 2/62 จะออกมาเริ่ดหรู !!
ก็ต้องจับตากันว่า งานนี้ CBG จะทำให้นักลงทุนสมหวังหรือไม่ ? หรือเป็นได้แค่ฝันที่ยังไม่ตื่น ?
เร็ว ๆ นี้ คงได้รู้กัน..
ที่ผ่านมา หุ้น CBG ถูกขายฝันด้วยสตอรี่การไปเติบโตในตลาดจีนและอังกฤษที่เมื่อช่วงปลายปี 2560 เคยดันให้ราคาหุ้นพุ่งแตะที่ระดับกว่า 110 บาท มาแล้ว
แต่..เมื่อ 2 ตลาดนี้ ยังไม่เวิร์กอย่างที่คาดหวัง ก็ทำราคาหุ้น CBG ค่อย ๆ โรยราลงมา จนแตะที่ระดับ 40 กว่าบาทอยู่พักใหญ่ ๆ
กระทั่งเมื่อช่วงต้นปีที่ผ่านมา มีข่าวลือหนาหูว่า ผู้ถือหุ้นใหญ่จะขายหุ้นให้กับบริษัทขนาดใหญ่ในประเทศอังกฤษ ส่งผลให้ราคากลับมาพุ่งแรงอีกครั้ง
บวกกับผลงานไตรมาส 1/62 ออกมาดีกว่าที่คาดการณ์ไว้
โดยมีกำไรสุทธิ 419 ล้านบาท เพิ่มขึ้น 239 ล้านบาท หรือ 132.4% จากช่วงเดียวกันของปีก่อนที่มีกำไรสุทธิ 180 ล้านบาท และมีรายได้รวม 3,361 ล้านบาท เพิ่มขึ้น 20 ล้านบาท หรือ 0.6%
แบ่งเป็นรายได้จากการขายในประเทศ 1,702 ล้านบาท ลดลง 85 ล้านบาท และรายได้จากการขายต่างประเทศ 1,654 ล้านบาท เพิ่มขึ้น 113 ล้านบาท
ถ้าดูเผิน ๆ รายได้จากการขายต่างประเทศเพิ่มขึ้นจริง…แต่หากดูไส้ในจะเห็นว่า รายได้ส่วนใหญ่มาจากกลุ่มประเทศ CLMV รวมกัน 1,444 ล้านบาท ส่วนจีนมีรายได้แค่ 52 ล้านบาท และอังกฤษ 15 ล้านบาทเท่านั้น
นั่นหมายความว่า ที่ผ่านมาจีนและอังกฤษยังไม่ใช่ตลาดหลักที่ทำเงินให้กับ CBG…
น่าจับตางบไตรมาส 2/62 ว่า CBG จะได้ปัจจัยเชิงบวกจากตลาดจีนและอังกฤษมากน้อยแค่ไหน ??
นักวิเคราะห์ คาดว่า CBG กำไรสุทธิไตรมาส 2/62 อยู่ที่ 533 ล้านบาท เพิ่มขึ้น 154% เมื่อเทียบกับช่วงเดียวกันของปีก่อน จากอัตรามาร์จิ้นที่ดีขึ้นทั้งในและต่างประเทศ และคาดยอดขายอยู่ที่ 3,736 ล้านบาท เพิ่มขึ้น 3% เมื่อเทียบกับช่วงเดียวกันของปีก่อน
โดยคาดยอดขายจากตลาดจีนจะอยู่ที่ 30 ล้านหน่วย เริ่มเพิ่มขึ้นเนื่องจากผ่านช่วงโลว์ซีซั่นหน้าหนาวในจีนแล้ว
ส่วนตลาดอังกฤษยอดขายยังทรงตัวจากช่วงสร้างแบรนด์ คาดจะรับรู้ขาดทุนจากอังกฤษ ICUK ที่ 110 ล้านบาท ใกล้เคียงในไตรมาส 1/62 แต่ลดลงจากไตรมาส 2/61 ที่ 272 ล้านบาท
จึงยังคงคำแนะนำ “ซื้อ” ด้วยราคาเป้าหมายใหม่เป็น 87.50 บาท จาก 70.75 บาท
ถ้างบ CBG ไตรมาส 2/62 ออกมาอย่างที่คาด…ราคาหุ้นก็คงวิ่งแรลลี่ต่อ
แต่ถ้าตรงกันข้าม…ก็ตัวใครตัวมันละกัน
…อิ อิ อิ…